CELEX: 32008R1055
Language: bg
Date: 2008-10-27 00:00:00
Title: Регламент (ЕО) № 1055/2008 на Комисията от 27 октомври 2008 година за прилагане на Регламент (ЕО) № 184/2005 на Европейския парламент и на Съвета по отношение на критериите за качеството и отчетите за качеството на статистиката на платежния баланс

28.10.2008   
            
            
               BG
            
            
               Официален вестник на Европейския съюз
            
            
               L 283/3
            
         
      РЕГЛАМЕНТ (ЕО) № 1055/2008 НА КОМИСИЯТА
   
   от 27 октомври 2008 година
   за прилагане на Регламент (ЕО) № 184/2005 на Европейския парламент и на Съвета по отношение на критериите за качеството и отчетите за качеството на статистиката на платежния баланс
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Регламент (ЕО) № 184/2005 на Европейския парламент и на Съвета от 12 януари 2005 г. относно статистиките на Общността относно платежния баланс, международната търговия с услуги и преките чуждестранни инвестиции (1), и по-специално член 4, параграф 3 от него,
   като има предвид, че:
   
               (1)
            
            
               С Регламент (ЕО) № 184/2005 се установява обща рамка за системното изготвяне на статистика на Общността за платежния баланс, международната търговия с услуги и преките чуждестранни инвестиции.
            
         
               (2)
            
            
               Необходимо е да се определят общите стандарти за качеството, както и съдържанието и периодичността на отчетите за качеството в съответствие с член 4, параграф 3 от Регламент (ЕО) № 184/2005.
            
         
               (3)
            
            
               Мерките, предвидени в настоящия регламент, са в съответствие със становището на Комитета по платежния баланс, създаден с Регламент (ЕО) № 184/2005,
            
         ПРИЕ НАСТОЯЩИЯ РЕГЛАМЕНТ:
   Член 1
   Държавите-членки представят ежегодно отчет за качеството, съставен в съответствие с правилата, определени в приложението.
   Член 2
   Държавите-членки представят отчетите си за качеството до 30 ноември всяка година.
   Член 3
   Настоящият регламент влиза в сила на 20-ия ден след публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 27 октомври 2008 година.
      
         
            За Комисията
         
         Joaquín ALMUNIA
         
         
            Член на Комисията
         
      
   
   
      (1)  ОВ L 35, 8.2.2005 г., стр. 23.
   
      ПРИЛОЖЕНИЕ
      1.   Въведение
      Отчетът за качеството съдържа както количествени, така и качествени показатели за качеството. Комисията (Евростат) предоставя резултатите от количествените показатели за всяка държава-членка, изчислени въз основа на предоставените данни. Държавите-членки ги тълкуват и коментират, като вземат предвид методологиите си за събиране на данни.
      2.   Времеви график
      
                  —
               
               
                  Всяка година до края на октомври Комисията (Евростат) предоставя на държавите-членки проектни документи за отчетите за качеството, предварително частично попълнени с повечето количествени показатели и друга информация, с която разполага Комисията (Евростат).
               
            
                  —
               
               
                  Всяка година до 30 ноември държавите-членки предоставят на Комисията (Евростат) попълнените отчети за качеството.
               
            3.   Критерии за качеството
      За важни се определят следните критерии за качеството: актуалност и обхват на данните, методологическа обоснованост, устойчивост, правдоподобност, съгласуваност и точност. Критерият „точност“, макар да е концептуално важен, ще бъде разглеждан отделно като страничен критерий, понеже е свързан с качеството на входящите данни.
      3.1.   Актуалност и обхват на данните, предавани на Комисията (Евростат)
      Този критерий се отнася до спазването на крайните срокове за предаване на данни, както и до наличието на данни, съответстващи на отчетните периоди, географските разбивки и разбивките по пера и дейности.
      3.2.   Методологическа логика
      Методологическата обоснованост се отнася до спазването на международно приетите стандарти, насоки и добри практики.
      Този критерий ще включва ограничен брой различни за всяка година въпроси в областта на методологията и ще засяга предимно спазването на международно договорените стандарти. Държавите-членки ще описват също основните методологически промени, настъпили по времето на отчетния период, и влиянието им върху качеството на данните.
      3.3.   Устойчивост
      Устойчивостта се отнася до близостта на първоначално прогнозираната стойност до крайната стойност.
      Това включва преценка на размера на преразглежданията, насоката им и съответствието между тенденциите, извлечени от първоначалните и крайните прогнози.
      3.4.   Правдоподобност
      Правдоподобността се отнася до липсата на необяснени промени.
      Държавите-членки оценяват своите вътрешни процедури за контрол (предимства и недостатъци) и описват по-нататъшните си планове за подобрение.
      3.5.   Съгласуваност
      С критерия „съгласуваност“ се анализира съгласуваността както в рамките на предадения набор от данни (вътрешна съгласуваност), така и тази с други имащи отношение набори от данни от подобно естество (външна съгласуваност).
      3.6.   Точност
      Точността се отнася до близостта на (окончателните) прогнози/те до действителната стойност на популацията.
      Тя ще включва описателен анализ на основните предизвикателства за подобряването на обхвата на данните, основаващ се на набор от параметри. Този критерий ще бъде разглеждан като допълнителен критерий за качеството и няма да бъде вземан предвид при цялостната оценка на качеството.